b'\n_START_ARTICLE_\nIzvestija\n_START_SECTION_\nHistoriaa\n_START_PARAGRAPH_\nLehti perustettiin helmikuun vallankumouksen aikana maaliskuussa 1917 saaden ensimm\xc3\xa4iseksi nimekseen \xd0\x98\xd0\xb7\xd0\xb2\xd1\xa3\xd1\x81\xd1\x82\xd1\x96\xd1\x8f \xd0\x9f\xd0\xb5\xd1\x82\xd1\x80\xd0\xbe\xd0\xb3\xd1\x80\xd0\xb0\xd0\xb4\xd1\x81\xd0\xba\xd0\xb0\xd0\xb3\xd0\xbe \xd0\xa1\xd0\xbe\xd0\xb2\xd1\xa3\xd1\x82\xd0\xb0 \xd0\xa0\xd0\xb0\xd0\xb1\xd0\xbe\xd1\x87\xd0\xb8\xd1\x85\xd1\x8a \xd0\x94\xd0\xb5\xd0\xbf\xd1\x83\xd1\x82\xd0\xb0\xd1\x82\xd0\xbe\xd0\xb2\xd1\x8a, Izvestija Petrogradskago Soveta Rabot\xc5\xa1ih Deputatov (suom. Pietarin ty\xc3\xb6l\xc3\xa4isedustajien neuvoston uutiset), mutta k\xc3\xa4yt\xc3\xa4nn\xc3\xb6ss\xc3\xa4 nimeksi lyheni Izvestija (suom. Uutiset). Neuvostoaikana Izvestija toimi maan hallituksen sanomalehten\xc3\xa4, kun taas toinen lehti, Pravda oli kommunistipuolueen virallisena \xc3\xa4\xc3\xa4nenkannattajana. Vuodesta 1977 virallisena nimen\xc3\xa4 ollut \xd0\x98\xd0\xb7\xd0\xb2\xd0\xb5\xd1\x81\xd1\x82\xd0\xb8\xd1\x8f \xd0\xa1\xd0\xbe\xd0\xb2\xd0\xb5\xd1\x82\xd0\xbe\xd0\xb2 \xd0\xbd\xd0\xb0\xd1\x80\xd0\xbe\xd0\xb4\xd0\xbd\xd1\x8b\xd1\x85 \xd0\xb4\xd0\xb5\xd0\xbf\xd1\x83\xd1\x82\xd0\xb0\xd1\x82\xd0\xbe\xd0\xb2 \xd0\xa1\xd0\xa1\xd0\xa1\xd0\xa0, Izvestija sovetov narodnyh deputatov SSSR (SNTL:n kansanedustajien neuvoston uutiset) lyhennettiin Neuvostoliiton vallankaappausyrityksen 1991 j\xc3\xa4lkeen nimeksi Izvestija._NEWLINE_Neuvostoajan j\xc3\xa4lkeen Izvestija on kuvaillut itse\xc3\xa4\xc3\xa4n kansallismieliseksi ven\xc3\xa4l\xc3\xa4iseksi sanomalehdeksi.\n_START_SECTION_\nVen\xc3\xa4j\xc3\xa4n valtaa l\xc3\xa4hell\xc3\xa4 olevaksi mediaksi\n_START_PARAGRAPH_\nIzvestija oli aiemmin Vladimir Putinin hallintoon kriittisesti suhtautunut suuri sanomalehti. Lehden linja muuttui, kun sen osti valtion omistama Gazprom-yhti\xc3\xb6 hein\xc3\xa4kuussa 2005. Gazprom omisti lehden mediakonserninsa Gazprom-Median kautta._NEWLINE_Lehden p\xc3\xa4\xc3\xa4omistaja vaihtui uudemman kerran 21. toukokuuta 2008; uudeksi omistajaksi tuli Gazprom-Median osakasyhti\xc3\xb6, vakuutusyhti\xc3\xb6 SOGAZ. T\xc3\xa4m\xc3\xa4 vakuutusyhti\xc3\xb6 kuuluu Putinin l\xc3\xa4hipiiriin luetun, Ven\xc3\xa4j\xc3\xa4n mahtavimpana pidetyn mediamoguli, miljard\xc3\xb6\xc3\xb6ri Juri Kovalt\xc5\xa1ukin yhti\xc3\xb6ihin. Izvestija luetaan omistusmuutoksen j\xc3\xa4lkeenkin Ven\xc3\xa4j\xc3\xa4n valtaa tukevaan lehdist\xc3\xb6\xc3\xb6n. Lehden osake-enemmist\xc3\xb6\xc3\xa4 (50,19\xc2\xa0%) hallitaan holdingyhti\xc3\xb6 Natsionalnaja Media Gruppan v\xc3\xa4lityksell\xc3\xa4.'